Ritratt: DOI - Jason Borg .td_uid_2_60f5c9feb7769_rand.td-a-rec-img{text-align:left}.td_uid_2_60f5c9feb7769_rand.td-a-rec-img img{margin:0 auto 0 0} Tħabbar proġett ta' riġenerazzjoni f'Santa Luċija, b'investiment ta' nofs miljun ewro li b'kollaborazzjoni mal-Kunsill Lokali ta' Santa Luċija, Parks Malta se tkun qed tiżviluppa u tirriġenera l-parti ta' isfel ta' ġnien is-serenità, f'żona li sal-lum kienet abbandunata. F'konferenza tal-aħbarijiet il-Ministru għall-Enerġija u l-Iżvilupp Sostenibbli, Miriam Dalli spjegat li permezz ta' dan l-investiment, Parks Malta ser tkun qed toħloq spazju rikreattiv ieħor fin-nofsinhar ta' Malta, mhux biss għall-benefiċċju tat-tfal imma għal individwi ta' kull età. Dan il-ġnien ser jkun mgħammar biex iservi għall-attivitajiet mużikali, kulturali, u dawk edukattivi. Id-disinn ta' dan il-proġett huwa msejjes fuq il-prinċipju Ċiniż ta' feng shui. Fil-fatt il-passaġġi mserpa tal-parti ta' fuq u isfel tal-ġnien ser jingħaqdu flimkien biex jittrażmettu s-sens taċ-ċiklu tal-ħajja: it-twelid, it-tfulija, il-maturità u l-anzjanità. Kull element arkitettoniku u kull struttura tal-logħob ser tiġi ddisinjata b'mod li tirrifletti dan iċ-ċiklu fejn matul il-ħajja l-bniedem ikun seren aktar meta jingħaqad man-natura u b'hekk joħloq enerġija pożittiva mal-ambjent ta' madwaru. Il-proġett mistenni jitlesta sas-sena 2022. €1.1 miljun fi proġett dwar il-ħiliet komunitarji Se jiġu investiti €1.1 miljun fi proġett ieħor li se jkun parti mir-riġenerazzjoni tan-naħa t'isfel tal-Belt Valletta. F'konferenza tal-aħbarijiet, is-Segretarju Parlamentari għall-Fondi Ewropej Stefan Zrinzo Azzopardi qal li l-proġett, bl-isem Ħiliet il-Komunità, għandu l-għan li jsaħħaħ il-ħiliet tan-nies sabiex jitjieb l-għajxien tagħhom. Zrinzo Azzopardi qal li l-parteċipanti se jingħataw l-għajnuna fit-tfittxija tax-xogħol u se jkun hemm sessjonijiet ta' taħriġ għal tfal bejn is-7 snin u l-14-il sena. Huwa żied li se jitqassmu l-kotba sabiex jiżdied l-għarfien dwar l-importanza tal-qari. Se jiġi offrut ukoll tagħlim dwar il-preparazzjoni tal-ikel, it-tisjir u l-iġene waqt it-tisjir. Il-kap tal-proġett, Denise Farrugia, sostniet li Ħiliet il-Komunità se jinvesti fir-riżorsi u l-ħiliet tal-Beltin. Hija qalet li l-ħaddiema għall-iżvilupp tal-komunità se joffru servizzi individwali u komunitarji sabiex jisseddqu l-oqsma tal-familja u t-trobbija tal-ulied, l-edukazzjoni u l-impjieg, l-istabbiltà tad-dar, u l-għarfien finanzjarju. Bħalissa l-proġett jinsab fil-fażi preliminari ta' riċerka dwar dawn l-oqsma marbutin mal-komunità Beltija. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60f5c9feb7bee_rand.td-a-rec-img{text-align:left}.td_uid_3_60f5c9feb7bee_rand.td-a-rec-img img{margin:0 auto 0 0}